[{"text_idx": "#000004", "text": "Euskal Herriak baditu hamaika paraje eder. Ingurune menditsuak, itsasadar ederrak eta lautada amaigabeak batzen ditu gure paisaiak eta Arantza Aranburu geologoak gure lurraldearen erliebe ezberdinen zergatiak azaldu zizkigun duela aste batzuk. Haren lankidea den Arturo Apraizek, aldiz, plaken tektonikan aditua da eta Anboto astekarian kontatu digu Nepaleko lurrikarak zer eta nola sortzen diren. Izan ere, azken hilabeteotan Nepaleko lurrikarak jakin-mina piztu du lurraren dardara hauekiko. Hala ere, geologia-irakaslea den Arturok diosku gurean pentsaezina dela Nepalen izandako lurrikararik gertatzea. Arrisku sismikoa txikia baita Euskal Herrian."}, {"text_idx": "#000005", "text": "Lurrak hainbat sekretu gordetzen ditu eta hauek lurrazalean eta erraietan gordetzen dira. Paleontologoak lurrazalak ostentzen dituen arrastoen bila ibiltzen dira, besteak beste, paleontologiak mundu aldakor hau ulertzeko informazioa ematen duelako. Adibidez, neandertalen aztarnei tiraka dabilen Asier Gomez paleontologoak historiako lehen hilketari buruzko ikerketan parte hartu du. Atapuercan topatutako hainbat garezur ikertu dituzte eta bat orain dela 430.000 urte inguru hilda zegoen gizaki batena zen. Hau Hezurren Leizera bota zuten eta azterketen ondorioz ikusi dute gizaki horrek bi kolpe jaso zituela aldi berean, tamainan antzekoak eta orientazio ezberdinetatik. Hori ez da eroriko gorputz batean gertatzen eta horregatik uste dute hilketa bat izan zela. Juanma Gallego kazetariak hurbiltzen digu istorioa Berrian."}]